b'\n_START_ARTICLE_\nSt. Pauls universitetskollegium i Macao\n_START_PARAGRAPH_\nSt. Pauls universitetskollegium i Macao (portugisisk: Col\xc3\xa9gio de S\xc3\xa3o Paulo) var det f\xc3\xb8rste universitet av europeisk type i \xc3\x98st-Asia. Det var et katolsk universitet som ble etablert etter pavelig approbasjon den 1. desember 1594 og bestod frem til 1762, da jesuittene, som drev det, ble undertrykket som ordenssamfunn._NEWLINE_Kollegiets forl\xc3\xb8perinstitusjon var vokst frem som en opprinnelig sv\xc3\xa6rt beskjeden skole. Det var jesuittenes regionale leder pater Alessandro Valignano som etter samr\xc3\xa5d med jesuittene som misjonerte i Japan i 1592 tok initiativet til opprettelsen av kollegiet og til at det m\xc3\xa5tte ha universitetsrang. Hans prim\xc3\xa6re m\xc3\xa5l var \xc3\xa5 ha en institusjon i \xc3\x98st-Asia som kunne utdanne japanere til prester og forberede europeiske prester til prestetjeneste i Japan. Macao var en tryggere beliggenhet enn Japan, der man f\xc3\xb8lte seg mindre trygg p\xc3\xa5 de vekslende makthaveres innstillig til misjonen. Men universitetskollegiet tjente ogs\xc3\xa5 lignende funksjon for jesuittenes kinamisjon._NEWLINE_Etter at Japan noen \xc3\xa5r senere ble lukket for kristen misjon, ble universitetskollegiet mer eksklusivt orientert mot kinamisjonens behov. Men det skulle ogs\xc3\xa5 f\xc3\xa5 noe betydning for Korea._NEWLINE_Et stort antall av de europeiske jesuitter som ble sendt til Kina gjorde opphold i Macao og fikk fullf\xc3\xb8rt sine forberedelser p\xc3\xa5 virket i Kina ved St. Pauls universitetskollegium. Mer enn 200 jesuitter, det vil si over 42\xc2\xa0% av alle de 467 jesuitter i Kina i den aktuelle periode, ble formet for sitt virke ved kollegiet.'